श्रीशिवाष्टकं
प्रभुं  प्राणनाथं  विभुं  विश्वनाथं  जगन्नाथनाथं  सदानंद  भाजां |
भवद्भव्य  भूतेश्वरं  भूतनाथं  शिवं  शंकरं  शंभुमीशानमीडे || १ ||

गळे  रुंडमालं  तनौ  सर्पजालं  महाकालकालं  गणेशाधिपालां |
जटाजूटगंगोत्तरंगैर्विशिष्यं  शिवं  शंकरं  शंभुमीशानमीडे || २ ||

मुदामाकरं  मंडनं  मंडयंतं महामंडलं  भस्मभूषाधरं  तं |
अनादिंह्यपारं  महामोहमारं  शिवं  शंकरं  शंभुमीशानमीडे || ३ ||

वटाधो  निवासं  महाट्टाट्टहासं  महापापनाशं  सदा  सुप्रकाशं |
गिरीशं  गणेशं  सुरेशं  महेशं  शिवं  शंकरं  शंभुमीशानमीडे || ४ ||

गिरींद्रात्मजा  संगृहीतार्थदेहं  गिरौसंस्थितं  सर्वदा  सन्नगेहं |
परब्रह्म  ब्रह्मादिभिर्वंद्यमानं  शिवं  शंकरं  शंभुमीशानमीडे || ५ ||

कपालं  त्रिशूलं  कराभ्यां  दधानं  पदांभोजनम्राय  कामं  ददानं |
बलीवर्धयानां  सुराणां  प्रधानं  शिवं  शंकरं  शंभुमीशानमीडे || ६ ||

शरच्चंद्र  गात्रं  गणानंद  पात्रं  त्रिनेत्रं  धनेशस्य  मित्रं |
अपर्णा  कलत्रं  सदा  सच्चरित्रं  शिवं  शंकरं  शंभुमीशानमीडे || ७ ||

हरं  सर्पहारं  चिताभूविहारं  भवं  वेदसारं  सदा  निर्विकारं |
स्मशाने  वसंतं  मनोजं  दहंतं  शिवं  शंकरं  शंभुमीशानमीडे || ८ ||

स्वयं  यः  प्रभाते  नरश्शूलपाणेः  पठेत्  स्तोत्ररत्नं  त्विहप्राप्यरत्नं |
सपुत्रं  सुधान्यं  समित्रं  कळत्रं  विचित्रैः  समाराध्य  मोक्षं  प्रयाति ||  फलशृति ||